b"\n_START_ARTICLE_\nBatalla del Nil (47 aC)\n_START_SECTION_\nAntecedents\n_START_PARAGRAPH_\nDespr\xc3\xa9s de la seva derrota en la batalla de Fars\xc3\xa0lia, Pompeu va fugir cap a la costa de la mar Egea on va noliejar un vaixell per navegar fins a Mitilene on era la seva dona Cornelia. Un cop reunits van partir amb rumb a Egipte amb una petita flota, amb la intenci\xc3\xb3 de demanar ajuda a Ptolemeu XIII Filop\xc3\xa0tor. Despr\xc3\xa9s d'uns dies esperant ancorat davant els bancs de sorra, el 28 de setembre del 48 aC, una petita barca es va apropar fins als navilis romans convidant a pujar a bord Pompeu, on fou apunyalat repetides vegades i decapitat, i el seu cos abandonat a la platja va ser rescatat i incinerat per un veter\xc3\xa0 de les primeres campanyes de Pompeu junt amb un dels lliberts del general._NEWLINE_El 47 aC, C\xc3\xa8sar es va dirigir a Egipte a la recerca de Pompeu amb tot just 4.000 soldats, on el primer ministre de Ptolemeu XIII Filop\xc3\xa0tor, l'eunuc Pot\xc3\xad li va oferir el cap de Pompeu. Egipte es trobava en guerra civil, i els consellers del rei van creure err\xc3\xb2niament que C\xc3\xa8sar estaria agra\xc3\xaft i recolzaria a Ptolemeu contra la seva germana Cleopatra. En saber de la seva sort, C\xc3\xa8sar va esclatar en ll\xc3\xa0grimes, tant per la mort d'un c\xc3\xb2nsol rom\xc3\xa0, el seu antic amic i gendre, com per haver perdut l'oportunitat d'oferir-li el seu perd\xc3\xb3._NEWLINE_Els romans van quedar atrapats a Alexandria per uns vents desfavorables, i C\xc3\xa8sar va comen\xc3\xa7ar a posar ordre en els assumptes d'Egipte, fent i desfent el seu antull. Es va instal\xc2\xb7lar junt amb les seves tropes al palau reial, un complex d'edificis fortificats que ocupava gaireb\xc3\xa9 una quarta part de la ciutat d'Alexandria. Des d'aquest basti\xc3\xb3 va comen\xc3\xa7ar a exigir exorbitants quantitats de diners, i va anunciar que gentilment dirimiria la guerra civil entre Ptolemeu i la seva germana Cleopatra, que va seduir C\xc3\xa8sar amb inusitada rapidesa.\n_START_SECTION_\nLa batalla\n_START_PARAGRAPH_\nEls romans es van veure assetjats en el complex palat\xc3\xad i C\xc3\xa8sar es va veure obligat a recon\xc3\xa8ixer Ptolemeu com a monarca conjunt amb Cleopatra i a tornar l'illa de Xipre a Egipte. Tanmateix, la situaci\xc3\xb3 va empitjorar comen\xc3\xa7ant una verdadera batalla pel control d'Egipte. Durant els cinc mesos seg\xc3\xbcents C\xc3\xa8sar va aconseguir resistir a palau, aconseguir el control del port, cremant la flota eg\xc3\xadpcia i, accidentalment, la Biblioteca d'Alexandria, fracassant en l'intent de controlar el Gran Far. Va fer executar l'eunuc Pot\xc3\xad i va deixar embarassada Cleopatra.  El mar\xc3\xa7 del 47 aC van arribar els refor\xc3\xa7os romans a Alexandria que van fer que Ptolemeu XIII Filop\xc3\xa0tor fug\xc3\xads d'Alexandria presa del p\xc3\xa0nic. Amb la seva armadura d'or, es va ofegar al Nil, deixant Cleopatra sense rival al tron.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nUna vegada restaurades les l\xc3\xadnies de comunicaci\xc3\xb3, els seus agents el van informar de les noves amenaces sorgides durant la seva estada a Alexandria. Farnaces, fill de Mitridates VI Eupator havia enva\xc3\xaft la Regi\xc3\xb3 del Pont mentre que a l'\xc3\xa0frica Metel Escipi\xc3\xb3 i Cat\xc3\xb3 estaven reclutant un poder\xc3\xb3s nou ex\xc3\xa8rcit i a Roma el govern de Marc Antoni estava creant recels._NEWLINE_Mentre nous enemics de C\xc3\xa8sar emergien i creixien, C\xc3\xa8sar va romandre amb la seva amant encara dos mesos m\xc3\xa9s a Egipte. A finals de la primavera del 47 aC la feli\xc3\xa7 parella es va embarcar en un creuer pel Nil. Es deia que si els seus homes no s'haguessin queixat haurien navegat fins a la mateix\xc3\xadssima Eti\xc3\xb2pia. Molts contemporanis estaven desorientats, el conquistador de les Galies, i l'home de la insaciable ambici\xc3\xb3 que havia iniciat la guerra civil, malgastava tot l'avantatge obtingut en la batalla de Fars\xc3\xa0lia amb la seva amant."